Realdanias Underværker-kampagne har fundet tre nordjyske underværker, som nu modtager støtte i million-klassen.

I en nedlagt kirke i Østervrå vil en gruppe ildsjæle skabe ét af verdens første digitale udstillingssteder for fotografi. I Sebbersund skal en ny Kulturbrugs fungere som kulturhus og formidlingscenter for byens historie. Og i Morsø skal potentielle tilflyttere kunne ’afprøve’ landsbylivet i Strømpehuset, et bevaringsværdigt landsbyhus fra 1932. Sådan lyder idéerne bag de tre nordjyske bidrag til de i alt 21 projekter, der nu er klar til at blive til virkelighed som en del af Realdanias kampagne ”Underværker – bygningsarvens ildsjæle”. Med økonomisk og faglig støtte skal kampagnen hjælpe ildsjæle med at føre deres idéer ud i livet – til gavn for den lokale livskvalitet. Lokal opbakning Alle de udvalgte projekter har det til fælles, at de skaber udvikling og fællesskaber lokalt og både bevarer og nytænker bygningsarven. Samtidig er der i udvælgelsen lagt vægt på, at projekterne kan mobilisere lokal opbakning, fortæller programchef i Realdania, Christian Andersen: - Vi er glade for, at Underværker-kampagnen har afstedkommet tre så solide og velfunderede projekter fra Nordjylland – og at de lokale har taget så godt imod ildsjælenes idéer. Det vidner om, at der er masser af gode kræfter, der er parate til at løfte i flok og aktivere de lokale kvaliteter og potentialer. Stærkt ansøgerfelt I alt har kampagnen modtaget 87 ansøgninger fra hele landet, og ud af dem står altså tre ildsjælegrupper fra det nordjyske nu til at få en hjælpende hånd. - Endnu en gang har ansøgningsfeltet været imponerende, og vi har haft fornøjelsen af at kunne vælge blandt rigtig mange gode projekter fra hele landet. De mange idéer vidner om, at der fortsat er en stor virkelyst og begejstring i de mange lokalsamfund rundt omkring i Danmark, som nu får glæde af ildsjælenes store indsats, siger Christian Andersen. Om kampagnen Realdanias kampagne Underværker har i alt 30 millioner kroner til over en treårig periode at støtte ildsjælenes projekter og skabe formidling og netværksaktiviteter over hele landet. Heraf er der afsat 9 millioner kroner til projekter i anden ansøgningsrunde. Kampagnen blev lanceret sidste år, og anden ansøgningsrunde er nu gennemført. I alt har 45 ildsjæleprojekter fået støtte til realisering. For at komme i betragtning skal ansøgerne lægge deres projektansøgning op på hjemmesiden www.underværker.dk og blandt andet demonstrere, at de kunne skabe opbakning til idéen ved at få andre til at trykke ’støt’.